મહેસાણા: આર્થિક ધોરણે અનામતની રાજ્ય સરકારે કરેલી જાહેરાત પાટીદાર સમાજે સ્વીકારી નથી અને પોતાનું આંદોલન ચાલુ રહેશે એવું પાસ દ્વારા એલાન પણ કરી દેવાયું છે. આ પછી, ઉત્તર ગુજરાતના પાટીદારોમાં પુન: સળવળાટ શરૂ થયો છે. રવિવારે વિજાપુરમાં પાટીદારોની બેઠક મળી હતી અને વિવિધ નિર્ણયો લેવાયા હતા. વિસનગરના કાંસામાં ખાપ પંચાયત મોકૂફ રહી હતી તો સોમવારે હિંમતનગરમાં પાટીદાર એકતાયાત્રાને લઈને વહીવટી તંત્રએ સાબરકાંઠામાં મોબાઈલ નેટ પર પ્રતિબંધ મુકી દીધો છે. આમ, ઉત્તર ગુજરાતમાંથી ફરી આંદોલનને વેગ આપવાના પ્રયાસ શરૂ થયા છે, પણ આ વખતે કોઈ ચોક્કસ જાણીતા આગેવાનનો ચહેરો ન હોવાથી જિલ્લાઓમાં પોતપોતાની રીતે પાટીદારો મથી રહ્યા છે.